9 Fa Jehofa a ne a arabela kopo ya ga Kgosi Solomone yo mmotlana yo o neng a kopa botlhale le kitso, o ne a re: “Ka lebaka la gore pelo ya gago e ne ya rata seno thata e bile o sa kopa khumo, dithoto le tlotlo . . . , o newa botlhale le kitso; gape ke tla go naya khumo le dithoto le tlotlo.” (2 Ditiragalo 1:11, 12) Go tswa mo go se Solomone a neng a se kopa le se a se kileng a se kopa, Jehofa o ne a kgona go bona gore ke eng se pelo ya ga Solomone e neng e se rata thata. Dipuisano tsa rona le Modimo di senolang ka pelo ya rona? A dithapelo tsa rona di senola gore re nyoretswe kitso, botlhale le temogo? (Diane 2:1-6; Mathaio 5:3) A pelo ya rona e rata dilo tse di amanang le Bogosi? (Mathaio 6:9, 10) Fa e le gore dithapelo tsa rona e setse e le seomodiro fela e bile e le go diragatsa molao fela, seno se ka tswa se bontsha gore re tlhoka go tsaya nakonyana go tlhatlhanya ka ditiro tsa ga Jehofa. (Pesalema 103:2) Bakeresete botlhe ba tshwanetse go nna kelotlhoko gore ba lemoge se dithapelo tsa bone di se senolang.